CELEX: 32022D0863
Language: hu
Date: 2022-05-24 00:00:00
Title: A Tanács (EU) 2022/863 határozata (2022. május 24.) az Európai Unió által az egységes árutovábbítási eljárásról szóló, 1987. május 20-i egyezménnyel létrehozott EU–CTC vegyes bizottságban az egyezmény módosításai tekintetében képviselendő álláspontról

2022.6.2.   
               
               
                  HU
               
               
                  Az Európai Unió Hivatalos Lapja
               
               
                  L 151/62
               
            
         A TANÁCS (EU) 2022/863 HATÁROZATA
         (2022. május 24.)
         az Európai Unió által az egységes árutovábbítási eljárásról szóló, 1987. május 20-i egyezménnyel létrehozott EU–CTC vegyes bizottságban az egyezmény módosításai tekintetében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az egységes árutovábbítási eljárásról szóló egyezményt (a továbbiakban: az egyezmény) (1) az Unió a 87/415/EGK tanácsi határozat (2) révén kötötte meg, és az egyezmény 1988. január 1-jén lépett hatályba.
                  
               
                     (2)
                  
                  
                     Az egyezmény 15. cikke (3) bekezdésének a) pontja értelmében az egyezmény 14. cikkének (1) bekezdése alapján létrehozott vegyes bizottság (a továbbiakban: az EU-CTC vegyes bizottság) határozatok útján fogadhatja el az egyezmény függelékeinek módosításait.
                  
               
                     (3)
                  
                  
                     Az EU-CTC vegyes bizottságnak 2022 elején határozatot kell elfogadnia az egyezmény I., IIIa. és IV. függelékének módosításáról.
                  
               
                     (4)
                  
                  
                     Helyénvaló meghatározni az Unió által az EU-CTC vegyes bizottságban képviselendő álláspontot, mivel a határozatnak joghatásai lesznek az Unióban. Mivel az EU-CTC vegyes bizottság általában évente csak egyszer ülésezik, helyénvaló lehetővé tenni, hogy az Unió álláspontját vagy egy soron következő ülésen, vagy írásbeli eljárás útján juttassák kifejezésre.
                  
               
                     (5)
                  
                  
                     Az (EU) 2021/234 felhatalmazáson alapuló bizottsági rendelet (3), illetve az (EU) 2021/235 bizottsági végrehajtási rendelet (4) módosította az (EU) 2015/2446 felhatalmazáson alapuló bizottsági rendelet (5) B. mellékletét, illetve az (EU) 2015/2447 bizottsági végrehajtási rendelet (6) B. mellékletét. Az említett mellékletek megállapítják az árutovábbítási árunyilatkozatra vonatkozó közös adatszolgáltatási követelményeket, formátumokat és kódokat az információk tárolására, valamint a vámhatóságok közötti, illetve a vámhatóságok és a gazdálkodók közötti információcserére vonatkozó közös adatelemek jobb összehangolása érdekében. Az említett módosítások szükségesek voltak a különböző típusú árunyilatkozatokhoz és értesítésekhez használt elektronikus vámrendszerek közötti interoperabilitás biztosításához. Ezért az egyezmény IIIa. függelékét, amely tükrözi az (EU) 2015/2446 felhatalmazáson alapuló rendelet B. mellékletét és az (EU) 2015/2447 végrehajtási rendelet B. mellékletét, ennek megfelelően módosítani kell.
                  
               
                     (6)
                  
                  
                     Az egyezmény IIIa. függelékének módosításai a bekezdések és a szakaszok átszámozását teszik szükségessé. Ezért az egyezmény I. függelékében a IIIa. függelékre való hivatkozásokat össze kell hangolni az új számozással.
                  
               
                     (7)
                  
                  
                     Az egyezmény IV. függeléke meghatározza a követelések behajtására irányuló kölcsönös segítségnyújtás szabályait. Az említett szabályok fontosak, mivel védik az egységes árutovábbítási országok, az Unió és a tagállamok pénzügyi érdekeit. Az említett szabályokat felül kell vizsgálni a vonatkozó uniós szabályokkal való összehangolásuk érdekében,
                  
               ELFOGADTA EZT A HATÁROZATOT:
         
            1. cikk
            Az Unió által az EU-CTC vegyes bizottságban az EU-CTC vegyes bizottság soron következő ülésén vagy írásbeli eljárás útján képviselendő álláspont az EU-CTC vegyes bizottság e határozathoz csatolt határozattervezetén alapul (7).
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. május 24-én.
            
               
                  a Tanács részéről
               
               
                  az elnök
               
               B. LE MAIRE
            
         
         
            (1)  HL L 226., 1987.8.13., 2. o.
         
         
            (2)  A Tanács 87/415/EGK határozata (1987. június 15.) az Európai Közösség, az Osztrák Köztársaság, a Finn Köztársaság, az Izlandi Köztársaság, a Norvég Királyság, a Svéd Királyság és a Svájci Államszövetség között létrejött, egységes árutovábbítási eljárásról szóló egyezmény megkötéséről (HL L 226., 1987.8.13., 1. o.).
         
            (3)  A Bizottság (EU) 2021/234 felhatalmazáson alapuló rendelete (2020. december 7.) az (EU) 2015/2446 felhatalmazáson alapuló rendeletnek a közös adatszolgáltatási követelmények tekintetében történő módosításáról, valamint az (EU) 2016/341 felhatalmazáson alapuló rendeletnek a bizonyos nyomtatványokban használandó kódok tekintetében történő módosításáról (HL L 63., 2021.2.23., 1. o.).
         
            (4)  A Bizottság (EU) 2021/235 végrehajtási rendelete (2021. február 8.) az (EU) 2015/2447 végrehajtási rendeletnek a közös adatszolgáltatási követelményekhez kapcsolódó formátumok és kódok, egyes felügyeleti szabályok és az áruk vámeljárás alá vonásában illetékes vámhivatal tekintetében történő módosításáról (HL L 63., 2021.2.23., 386. o.).
         
            (5)  A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).
         
            (6)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).
         
            (7)  Lásd az ST 7680/22 ADD 1 dokumentumot a http://register.consilium.europa.eu címen.